Saudiya Arabistonining yangi qiroli mamlakat aholisiga 30 milliard dollar tarqatdi

Saudiya Arabistoni qiroli Salmon ibn Abdulaziz o‘zining taxtga o‘tirishi munosabati bilan davlat xizmatchilari, pensionerlar va o‘quvchi-talabalarga ikki oylik to‘lov miqdorida jami 30 milliard dollarga teng pul mukofotini topshirishga qaror qildi, deb xabar bermoqda “Oxu.az”.

 Fotot: saudigazette.com.sa
Bundan tashqari 500 ming nafar mahkum fuqarolardan 500 ming rial (taxminan 133 ming dollar) miqdorgacha bo‘lgan jarimalarni kechirgan, xorijlik mahbuslarni esa qirollikka kirishni taqiqlash sharti bilan mamlakatdan chiqarib yuborishga farmon bergan.
Shuningdek, yangi qirol aholini elektr energiyasi va ichimlik suvi bilan ta’minlash uchun yangi inshootlar qurish uchun 20 milliard dollar ajratgan. Barcha adabiy klublar va futbol bo‘yicha Saudiya Arabistoni chempionatining superligasi klublariga 10 million rialdan, birinchi liga klublariga 5 million rialdan, boshqa barcha klublarga 2 million rialdan ajratgan. Xayriya jamg‘armalariga 2 milliard rial, Birdamlik kooperativlari uyushmasiga 200 million rial, kasaba uyushmalariga 10 million rialdan ajratgan.
Yangi qirol o‘zining Twitter’dagi sahifasida Allohdan din va vatanga xizmat qilish uchun yordam so‘ragan. Shuningdek, u o‘z xalqining xizmatlariga hech qanday mukofot loyiq bo‘lolmasligini ta’kidlagan. Ushbu tvit 2 soat ichida 175 ming martadan ortiq retvit qilingan.